شاہد اسرار

شاہد اسرار انگریزی: Shahid Israr (پیدائش: یکم مارچ 1950ء کراچی، سندھ) | (وفات: 29 اپریل 2013ء کراچی، سندھ) ایک پاکستانی کرکٹر تھے۔ انہوں نے 1 ٹیسٹ میچ میں پاکستان کی نمائندگی کی شاہد اسرار دائیں ہاتھ کے وکٹ کیپر بیٹسمین تھے۔ انہوں نے پاکستان کے ساتھ ساتھ کراچی اور سندھ کی طرف سے بھی فرسٹ کلاس کرکٹ میں حصہ لیا۔

واحد ٹیسٹ کرکٹ
شاہد اسرار کو پاکستان کی طرف سے 1976ء کے سیزن میں نیوزی لینڈ کے خلاف کراچی کے مقام پر ٹیسٹ میچ کھیلنے کا موقع ملا۔ پاکستان نے پہلے کھیلتے ہوئے جاویدمیانداد 206' ماجد خان 112' مشتاق محمد 107 اور عمران خان 59 کی مدد سے 565/9 کے ساتھ اننگ کا اختتام کیا۔ ماجد خان اور صادق محمد کے درمیان پہلی وکٹ کیلئے 147 رنز کی شراکت تکمیل کو پہنچی۔ اپنا پہلا ٹیسٹ کھیلنے والے شاہد اسرار 7 رنز بنا کر ناقابل شکست رہے اور مرے پارکر کو کیچ کرکے انہوں نے وکٹوں کے پیچھے اپنا پہلا کیچ ممکن بنایا۔ بعد میں انہوں نے رچرڈ ہیڈلے کو بھی انتخاب عالم کی گیند پر 87 رنز پر وکٹوں کے پیچھے دبوچا۔ دوسری اننگ میں ان کی باری نہ آ سکی۔ رچرڈ ہیڈلے نے 138/4 سے پاکستانی بیٹنگ کو پریشان کیا۔ نیوزی لینڈ کی ٹیم ابتداء سے ہی مشکلات کا شکار نظر آئی۔ 104 پر ان کے 5 کھلاڑی پویلین کی راہ پر گامزن ہوگئے تھے لیکن پھر وارن لیز 152' لانس کیرنز 52' اینڈی رابرٹس 39 نے ٹیم کی ہمت بندھائی اور نیوزی لینڈ 468 رنز بنا کر مقابلے میں واپس آئی۔ پاکستان کی طرف سے سرفراز نواز' عمران خان اور انتخاب عالم نے 3,3 کھلاڑیوں کو آئوٹ کیا۔ پاکستان نے دوسری اننگ میں 290 رنز 5 وکٹوں پر بنا کر اننگ ڈکلیئر کردی اور نیوزی لینڈ کی ٹیم 7 وکٹوں پر 62 رنز کی بنا سکی تھی کہ کھیل ختم ہونے کی بنا پر یہ ٹیسٹ بغیر نتیجے کے ختم ہوا۔ یہ وہی ٹیسٹ تھا جس میں سکندر بخت نے بھی اپنے ٹیسٹ کیریئر کا آغاز کیا تھا۔

اعداد و شمار 
شاہد اسرار نے 1968-69ء سے 1977-78ء تک کے اپنے کیریئر میں ایک ٹیسٹ کھیل کر ایک اننگ میں ناٹ آئوٹ رہ کر 7 رنز بنائے جو ان کا بہترین سکور بھی ہے۔ انہوں نے 2 کیچ بھی پکڑے۔ شاہد اسرار نے 31 فرسٹ کلاس میچوں میں 42 اننگز کھیل کر 818 رنز 28.00 کی اوسط سے بنائے۔ 11 مرتبہ بغیر آئوٹ ہوئے ان کا بہترین سکور 93 تھا۔ انہوں نے فرسٹ کلاس میچوں میں 66 کیچ اور 22 سٹمپ کئے۔

وفات
شاہد اسرار 29 اپریل 2013ء کو کراچی میں انتقال کرگئے۔ ان کی عمر 63 سال 59 دن تھی۔ پاکستان کرکٹ بورڈ کی انتظامیہ نے ان کے انتقال پر اپنے تعزیتی پیغام میں کہا کہ شاہد اسرار کا انتقال پاکستان اور ان کے خاندان کیلئے ایک بہت بڑا نقصان ہے اور ہم ان کے درجات کی بلندی کیلئے دعا کرتے ہیں۔

مزید دیکھیے 
 کرکٹ
 ٹیسٹ کرکٹ
 پاکستان قومی کرکٹ ٹیم
 پاکستان کے ٹیسٹ کرکٹ کھلاڑی

حوالہ جات 

1950ء کی پیدائشیں
2013ء کی وفیات
پاکستان کے کرکٹ کھلاڑی
پاکستان کے ٹیسٹ کرکٹ کھلاڑی
پنجاب (پاکستان) کے کرکٹ کھلاڑی
سندھ اے کے کرکٹ کھلاڑی
سندھ کے کرکٹ کھلاڑی
کراچی اے کے کرکٹ کھلاڑی
کراچی بلیوز کے کرکٹ کھلاڑی
کراچی وائٹس کے کرکٹ کھلاڑی
کراچی گرینز کے کرکٹ کھلاڑی